
[bookmark: TextBodyBegin]Parlamentul European,
–	având în vedere bugetul general al Uniunii Europene aferent exercițiului financiar 2022[footnoteRef:1], [1:  	JO L 45, 24.2.2022.] 

–	având în vedere conturile anuale consolidate ale Uniunii Europene pentru exercițiul financiar 2022 (COM(2023)0391 – C9‑0253/2023)[footnoteRef:2], [2:  	JO C, C/2023/2, 12.10.2023.] 

–	având în vedere Raportul anual al Serviciului European de Acțiune Externă către autoritatea care acordă descărcarea de gestiune privind auditurile interne desfășurate în 2022,
–	având în vedere Raportul anual al Curții de Conturi referitor la execuția bugetului privind exercițiul financiar 2022, însoțit de răspunsurile instituțiilor[footnoteRef:3], [3:  	JO C, C/2023/103, 4.10.2023.] 

–	având în vedere declarația de asigurare[footnoteRef:4] privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2022 în temeiul articolului 287 din Tratatul privind funcționarea Uniunii Europene, [4:  	JO C, C/2023/112, 12.10.2023.] 

–	având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
–	având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012[footnoteRef:5], în special articolele 59, 118, 260 și 263, [5:  	JO L 193, 30.7.2018, p. 1.] 

–	având în vedere Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă[footnoteRef:6], în special articolul 8, [6:  	JO L 201, 3.8.2010, p. 30.] 

–	având în vedere articolul 100 și anexa V la Regulamentul său de procedură,
–	având în vedere avizul Comisiei pentru afaceri externe,
–	având în vedere raportul Comisiei pentru control bugetar (A9-0102/2024),
1.	acordă Înaltului Reprezentant al Uniunii pentru afaceri externe și politica de securitate descărcarea de gestiune pentru execuția bugetului Serviciului European de Acțiune Externă aferent exercițiului financiar 2022;
2.	își prezintă observațiile în cadrul rezoluției de mai jos;
3.	încredințează Președintei sarcina de a transmite prezenta decizie împreună cu rezoluția Parlamentului, ca parte integrantă a acesteia, Serviciului European de Acțiune Externă, Consiliului, Comisiei și Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L). 

2. Rezoluția Parlamentului European din 11 aprilie 2024 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2022, secțiunea X - Serviciul European de Acțiune Externă (2023/2134(DEC))
Parlamentul European,
–	având în vedere Decizia sa privind descărcarea de gestiune pentru execuția bugetului general al Uniunii Europene aferent exercițiului financiar 2022, secțiunea X - Serviciul European de Acțiune Externă,
–	având în vedere articolul 100 și anexa V la Regulamentul său de procedură,
–	având în vedere avizul Comisiei pentru afaceri externe,
–	având în vedere raportul Comisiei pentru control bugetar (A9-0102/2024),
A.	întrucât, în contextul procedurii de descărcare de gestiune, autoritatea care acordă descărcarea de gestiune dorește să sublinieze că este deosebit de important să se întărească și mai mult legitimitatea democratică a instituțiilor Uniunii prin îmbunătățirea transparenței și a răspunderii și prin aplicarea principiului întocmirii bugetului în funcție de performanțe și buna administrare a resurselor umane;
B.	întrucât Serviciul European de Acțiune Externă (SEAE) este responsabil pentru gestionarea cheltuielilor administrative ale sediului său central de la Bruxelles și pentru rețeaua alcătuită din cele 144 de delegații și birouri ale Uniunii;
C.	întrucât responsabilitatea SEAE a fost extinsă pentru a include gestionarea administrativă a personalului delegațiilor Comisiei printr-o serie de acorduri privind nivelul serviciilor (Service Level Agreement – SLA);
D.	întrucât rolul delegațiilor este de a reprezenta Uniunea și cetățenii săi din întreaga lume prin dezvoltarea de rețele și parteneriate și de a promova valorile Uniunii;
E.	întrucât particularitatea SEAE constă în originea și natura sa, astfel cum era la momentul formării sale prin fuzionarea personalului aparținând departamentelor de relații externe ale Consiliului și Comisiei, în care au fost integrați diplomați din statele membre;
F.	întrucât, în conformitate cu normele interne ale SEAE, Secretarul General al SEAE acționează ca ordonator de credite delegat al instituției, iar directorul general pentru gestionarea resurselor are rolul de ordonator de credite subdelegat principal;
G.	întrucât execuția bugetară este reglementată de Regulamentul financiar și de normele interne de execuție a bugetului ale SEAE;
1.	observă că bugetul SEAE se încadrează la rubrica 7 din CFM, „Administrația publică europeană”, care s-a ridicat la 11,6 miliarde EUR în 2022 (reprezentând 5,9 % din bugetul total al Uniunii); constată că bugetul de aproximativ 1,1 miliarde EUR al SEAE reprezintă aproximativ 9,4 % din totalul cheltuielilor administrative;
2.	remarcă faptul că, în Raportul său anual pentru exercițiul financiar 2022, Curtea de Conturi (denumită în continuare „Curtea”) a examinat un eșantion de 60 de operațiuni de la rubrica „Administrație”, un număr identic cu cel examinat în 2021; observă, de asemenea, că, în opinia Curții, cheltuielile administrative cuprind cheltuielile cu resursele umane, inclusiv pensiile, care, în 2022, reprezentau aproximativ 70 % din totalul cheltuielilor administrative, precum și cheltuielile cu clădirile, echipamentele, energia, comunicațiile și tehnologia informației, și că activitatea sa pe parcursul mai multor ani indică faptul că, în general, aceste cheltuieli prezintă un risc scăzut;
3.	constată că 14 (23 %) dintre cele 60 de operațiuni conțineau erori, dar că, pe baza celor cinci erori care au fost cuantificate, Curtea estimează că nivelul erorilor se situează sub pragul de semnificație;
4.	regretă că, în raportul său anual privind exercițiul financiar 2022, Curtea observă că a constatat două erori cuantificabile în plățile efectuate de SEAE, una dintre acestea vizând lipsa unui contract de bază valabil pentru serviciile de securitate achiziționate de o delegație a UE, iar cealaltă fiind legată de alocațiile pentru copii primite de un membru al personalului din alte surse, dar care nu au fost deduse din salariul acestuia;
Gestiunea bugetară și financiară
5.	constată că bugetul aferent anului 2022 pentru SEAE a fost de 786 947 220 EUR, reprezentând o creștere de 2,5 % față de 2021, mai puțin decât creșterea de 5,0 % din 2021 comparativ cu 2020; observă că, pe lângă bugetul propriu, SEAE a utilizat, de asemenea, 241,4 milioane EUR (inclusiv veniturile alocate și sumele reportate) de la Comisie pentru a acoperi costurile administrative ale personalului Comisiei care lucrează în delegațiile Uniunii; constată că această sumă a însemnat o creștere de 14,3 % față de 2021; observă că SEAE a primit, de asemenea, contribuții suplimentare pentru a acoperi cheltuielile comune ale personalului Fondului european de dezvoltare din cadrul delegațiilor și alte sume, ridicând bugetul total disponibil pentru SEAE (în credite de angajament) la 1 143,6 milioane EUR, ceea ce reprezintă o creștere de 4,8 % față de 2020; regretă că bugetul administrativ al SEAE pentru 2022 a fost subestimat în pofida rolului important al instituției în contextul internațional mai larg de la începutul anului 2022 și a creșterii costurilor pe care acest lucru îl presupune;
6.	constată că, în 2022, s-a executat 99,99 % din bugetul final al SEAE în credite de angajament, un procent chiar mai mare decât în 2021, când a fost executat în proporție de 99,37 %, și semnificativ mai mare decât în 2020, când a fost executat în proporție de 95,01 %; remarcă, de asemenea, că, în 2022, bugetul pentru plăți a fost executat în proporție de 90,56 %, ceea ce reprezintă o creștere semnificativă în comparație cu o rată de execuție de 84,47 % în 2021 și de 82,34 % în 2020;
7.	 observă că bugetul final pentru sediul central al SEAE, după transferuri, s-a ridicat la 308,1 milioane EUR în 2022, ceea ce reprezintă o creștere de 4,4 % față de 2021; constată că s-a executat 100 % din buget în angajamente; menționează că, în ceea ce privește plățile, a fost executată suma de 269,2 milioane EUR, echivalentul a 87,4 % din buget, ceea ce reprezintă o creștere de 30,9 milioane EUR față de 2021, când au fost executate 80,8 % din plăți;
8.	observă că bugetul final pentru delegațiile SEAE, după transferuri, s-a ridicat la 478,9 milioane EUR în 2022, ceea ce reprezintă o creștere de 1,3 % față de 2021; constată că s-a executat 100 % din buget în angajamente; constată că, în ceea ce privește plățile, a fost executată suma de 443,4 milioane EUR, echivalentul a 92,6 % din buget, ceea ce reprezintă o creștere absolută de 33,3 milioane EUR față de 2021, când au fost executate 86,8 % din plăți;
9.	constată că SEAE a efectuat 20 de transferuri bugetare în conformitate cu articolul 29 din Regulamentul financiar, dintre care trei au implicat informații privind autoritatea bugetară; observă că suma totală care a făcut obiectul transferurilor a fost de 38,2 milioane EUR, majorând bugetul delegațiilor SEAE cu 0,9 milioane EUR și diminuând bugetul de personal al sediului central al SEAE cu 0,5 milioane EUR și bugetul pentru clădiri și echipamente al sediului central al SEAE cu 0,4 milioane EUR;
10.	remarcă cu îngrijorare că SEAE raportează că bugetul pentru 2022 a fost deosebit de dificil din cauza noilor sarcini și a creșterii costurilor de funcționare și că măsurile de atenuare au inclus reducerea sau anularea tuturor cheltuielilor neesențiale în delegații, că publicarea posturilor la sediul central și în delegații a fost analizată cu atenție și că mai multe dintre acestea au fost înghețate pentru o perioadă, că actualizările salariale neobligatorii și avansarea la grade superioare au fost suspendate sau amânate în măsura posibilităților și că recuperarea creanțelor opozabile terților a fost accelerată, acolo unde a fost posibil;
11.	constată că războiul de agresiune al Rusiei împotriva Ucrainei a creat presiuni bugetare pentru SEAE, inclusiv prin creșterea inflației și a ajustărilor salariale, prin creșterea considerabilă a costurilor cu energia și a costurilor altor contractanți pentru o serie de bunuri și servicii; subliniază că este important să se stabilească o bază financiară solidă și sigură pentru SEAE, subliniind rolul său esențial în punerea eficientă în aplicare a politicii externe și de securitate comune a Uniunii;
12.	regretă că presiunea bugetară a continuat în 2023 și a determinat SEAE să decidă că nu trimite niciun membru al personalului la niciuna dintre misiunile de monitorizare planificate pentru misiunile de observare a alegerilor, din cauza reducerii bugetului de deplasare pentru o mare parte a anului 2023; consideră că SEAE ar trebui să dispună de resursele necesare pentru a asigura urmărirea corespunzătoare a acestor misiuni importante;
13.	remarcă cu satisfacție că numărul total de proiecte de coamplasare cu statele membre și cu alți parteneri ai UE în cadrul delegațiilor Uniunii a crescut de la 122 în 2021 la 135 în 2022; apreciază că Secretarul General al SEAE a adoptat o decizie privind politica de coamplasare, care oferă un cadru structural cuprinzător și transparent ce armonizează practica în materie de coamplasare a SEAE prin stabilirea unor principii și obiective comune;
14.	observă că totalul cheltuielilor aferente misiunilor plătite pentru SEAE a fost de 24,065 milioane EUR în 2022, ceea ce reprezintă o creștere semnificativă față de 6,128 milioane EUR în 2021, dar care este comparabilă în mai mare măsură cu nivelul de dinainte de pandemia de COVID-19 din 2019, când suma plătită a fost de 20,972 milioane EUR; remarcă, de asemenea, că SEAE nu are o linie bugetară separată pentru misiuni și deplasări pentru Înaltul Reprezentant/vicepreședinte și că misiunile și cheltuielile de deplasare pentru ÎR/VP sunt împărțite între SEAE și Comisie, în funcție de scopul misiunii; remarcă, în sfârșit, că, pentru anul 2022, SEAE a avut cheltuieli de 3 502,73 EUR pentru 6 misiuni pentru Înaltul Reprezentant/vicepreședinte și cheltuieli de închiriere a aeronavelor în regim de taxi de 178 320,76 EUR; solicită SEAE să informeze Parlamentul de câte ori Înaltul Reprezentant/vicepreședintele s-a deplasat cu avioane comerciale și de câte ori au fost folosite avioane charter;
15.	ia act de utilizarea pe scară largă a avioanelor private închiriate pentru deplasările oficiale ale ÎR/VP și înțelege că deplasările sunt inerente și esențiale pentru exercitarea mandatului de Înalt Reprezentant pentru afaceri externe și politica de securitate, care include reprezentarea Uniunii la reuniuni la nivel înalt, conferințe și summituri din întreaga lume; consideră că transparența activităților profesionale și buna gestiune financiară atunci când se utilizează fondurile publice ale Uniunii ar trebui să fie o valoare fundamentală a instituțiilor Uniunii; consideră, de asemenea, că membrii instituțiilor Uniunii ar trebui să fie un exemplu pentru cetățeni în ce privește aplicarea politicilor climatice în concordanță cu inițiativa emblematică „Pactul verde european”;
16.	reamintește răspunsul primit în urma întrebării cu solicitare de răspuns scris adresate de membrul Comisiei CONT cu privire la detaliile deplasărilor ÎR/VP cu avioane-taxiuri; regretă că, în afară de menționarea rutelor parcurse, SEAE nu a precizat sumele cheltuite pentru aceste deplasări și nu a indicat ce deplasări și sume au fost acoperite din bugetul SEAE și, respectiv, al Comisiei Europene; subliniază că este important ca aceste informații să fie puse la dispoziția autorității care acordă descărcarea de gestiune; ia act, de asemenea, de faptul că costurile aferente deplasărilor cu avioane-taxiuri au crescut de la 0 EUR în 2021 la 178 320,76 EUR în 2022, ceea ce se explică în mod firesc prin pandemia de COVID-19; recomandă ca avioanele-taxiuri să fie utilizate numai atunci când nu există opțiuni comerciale adecvate sau când există preocupări legate de securitate;
Gestiunea internă, performanța și controlul intern
17.	constată că, în cursul anului 2022, măsurile excepționale legate de pandemia de COVID-19 au fost eliminate treptat, iar instituțiile au început să funcționeze din nou în mod normal, în timp ce SEAE a fost afectat de războiul de agresiune al Rusiei împotriva Ucrainei, precum și de crizele de securitate din Afganistan, Haiti și Sahel; observă, de asemenea, că trei delegații ale Uniunii au fost plasate la nivelul 3 de evacuare, adică numai personalul esențial a fost autorizat să rămână în țara de detașare, Ucraina (din februarie 2022), Haiti (din iunie 2022) și Burkina Faso (din decembrie 2022);
18.	ia act de faptul că Secretarul General al SEAE a emis o notă dispozitivă adresată șefilor delegațiilor Uniunii, solicitându-le în special să raporteze în timp util în caz de criză („raportare mai regulată, directă și sistematică”); consideră îngrijorător faptul că ambasadorii SEAE au informat destul de târziu despre schimbările de pe teren și au reacționat târziu la ele, în special în Ucraina și Afganistan, ceea ce a dus la evacuări precipitate ale personalului Uniunii; consideră că SEAE ar trebui să își revizuiască metodologia de gestionare a riscurilor, care este utilizată pentru a evalua situația în materie de securitate a personalului din delegațiile Uniunii;
19.	apreciază, ca răspuns la diferitele crize din ultimii doi ani, că SEAE a creat, în iulie 2022, Centrul de răspuns la situații de criză, care asigură legătura cu partenerii externi, cum ar fi instituțiile Uniunii și statele membre, și reunește capacitățile diplomatice, de securitate și de informații operative la nivel intern;
20.	constată că Direcția Generală pentru Gestionarea Resurselor, care va continua să se ocupe de aspectele administrative ale tuturor crizelor, a fost restructurată în două direcții, iar numărul de divizii a fost redus de la 16 la 13 prin gruparea funcțiilor similare și conexe și echipa de coordonare atașată directorului general a fost consolidată;
21.	observă că, în 2021, SEAE a înființat un Comitet de control intern, care, de atunci, se reunește de două ori pe an, pentru a permite personalului de conducere de nivel superior să discute măsurile de atenuare concepute pentru a remedia deficiențele identificate în cadrul controalelor interne;
22.	remarcă cu satisfacție că nicio delegație a Uniunii nu a prezentat rezerve în 2022;
23.	observă că diferite elemente ale bugetului SEAE sunt auditate de auditorul intern al acestuia, de Serviciul de Audit Intern al Comisiei și de Curtea de Conturi; remarcă cu surprindere că SEAE nu a lansat niciun audit intern în 2022, dar că două audituri au fost finalizate în 2022 și că trei audituri erau încă în desfășurare; subliniază că este important să se efectueze audituri interne cu diligență și periodic, în special de când SEAE a introdus o nouă metodologie în sistemul său de audit intern în 2021;
24.	constată că patru recomandări critice ale Serviciului de Audit Intern au rămas deschise în 2022; apreciază că recomandarea referitoare la securitatea Delegației Uniunii din Mali este monitorizată îndeaproape; regretă că recomandările privind gestionarea Delegației Uniunii la Washington rămân deschise și că înființarea unei societăți cu răspundere limitată (SRL) a creat probleme juridice complexe; solicită ca Parlamentul să fie ținut la curent cu evoluția situației referitoare la această societate cu răspundere limitată;
25.	constată că Serviciile de inspecție ale SEAE au emis 5 recomandări critice în cursul anului 2022 și apreciază că trei dintre acestea au fost puse în aplicare sau soluționate în totalitate, în timp ce ultimele două sunt urmărite îndeaproape; solicită SEAE să furnizeze informații suplimentare în cadrul acțiunilor ulterioare raportului de descărcare de gestiune;
26.	subliniază că atenția acordată anul trecut procedurilor de achiziții publice și de recrutare organizate de delegațiile Uniunii ca urmare a constatărilor Curții continuă să reprezinte un motiv de îngrijorare; observă că SEAE a pledat pentru mai multe modificări ale Regulamentului financiar pentru a ține seama de situația specială a delegațiilor Uniunii în țările terțe; subliniază că, deși o anumită flexibilitate ar putea fi justificată, diferențele dintre termene și norme pentru fiecare țară gazdă ar putea duce la noi erori și inconsecvențe în procedurile de achiziții publice; cu toate acestea și ținând seama de rezultatul final al negocierilor privind Regulamentul financiar, solicită SEAE să adopte măsurile necesare pentru a se asigura că se reduce numărul de erori comise de delegațiile Uniunii și că se raportează Parlamentului cu privire la măsurile adoptate;
27.	constată că delegația Uniunii în Regatul Unit s-a deschis la 1 februarie 2020 în spațiul de birouri ocupat anterior de Reprezentanța Comisiei și de Biroul de legătură al Parlamentului European (EPLO); observă cu satisfacție că, după semnarea unui acord privind nivelul serviciilor între SEAE și Parlament, personalul Parlamentului detașat la Londra va avea aceleași drepturi și obligații ca drepturile și obligațiile care decurg din acordul privind stabilirea delegațiilor pentru personalul delegației și că Delegația Uniunii la Londra informează autoritățile Regatului Unit cu privire la personalul Parlamentului în conformitate cu acordul privind nivelul serviciilor;
Resursele umane, egalitatea și starea de bine a personalului
28.	constată că, la sfârșitul anului 2022, în cadrul SEAE erau angajate 5 188 de persoane, dintre care 2 419 (46,6 %) erau detașate la sediul central al SEAE și 2 769 (53,4 %) lucrau în delegațiile și birourile Uniunii, ceea ce reprezintă o creștere de 2,3 % față de 5 072 de persoane care lucrau în cadrul SEAE la sfârșitul anului 2021, 2 303 desfășurându-și activitatea la sediul central și 2 769 în delegații și birouri; constată că cei 116 membri noi ai personalului au fost toți angajați la sediul central al SEAE; observă, în sfârșit, că, pentru 2022, SEAE a primit 32 de persoane ocupate în echivalent normă întreagă de la autoritatea bugetară și că patru posturi (trei AD și un AST) au fost transferate Comisiei în cadrul bugetului administrativ;
29.	constată că, la sfârșitul anului 2022, personalul era format din 1 247 de funcționari, 468 de agenți temporari, 596 de agenți contractuali, 491 de experți naționali detașați, 1 573 de agenți locali, 144 de stagiari, 39 de profesioniști debutanți în delegații și 630 de agenți externi, interimari și alți agenți; remarcă, în cele din urmă, că, în plus, 3 316 membri ai personalului Comisiei erau angajați în delegațiile Uniunii;
30.	observă că, la sfârșitul anului 2022, dintre cei 1 715 funcționari și agenți temporari, 881 (51,4 %) erau bărbați și 834 (48,6 %) erau femei, ceea ce reprezintă o ușoară creștere față de 2021, când 48,1 % din personal era reprezentat de femei; constată că, în rândul agenților contractuali, 55,9 % erau femei, în ușoară scădere față de 57,7 % în 2021, în timp ce, în rândul experților naționali detașați, 25,1 % erau femei, ceea ce reprezintă o creștere față de 22,2 % în 2021; cu toate acestea, constată că femeile sunt în mod evident subreprezentate în posturile de conducere, cum ar fi AD 9-12 și AD 13-16, însă sunt suprareprezentate în principal în posturile AST;
31.	constată cu îngrijorare că, în ceea ce privește personalul de conducere de nivel superior de la sediul central și din delegații, la sfârșitul anului 2022, 18 membri erau femei (29,0 %) și 44 erau bărbați (71,0 %), ceea ce reprezintă o ușoară creștere a ponderii relative a femeilor de la 26,8 % în 2021; apreciază că, în ceea ce privește sediul central, ponderea femeilor în posturi de conducere a crescut de la 25,0 % în 2021 la 30,6 % în 2022;
32.	constată că, în ceea ce privește personalul de conducere de nivel mediu din sediul central și din delegații, la sfârșitul anului 2022, 86 (38,4 %) de femei și 138 (61,6 %) de bărbați ocupau posturi de conducere de nivel mediu; observă că acest lucru reprezintă o creștere a ponderii femeilor în respectivele posturi de la 34,2 %, dar că ponderea femeilor este încă nesatisfăcător de scăzută; apreciază, de asemenea, că, în ceea ce privește sediul central, ponderea femeilor în posturi de conducere de nivel mediu a crescut de la 40,7 % în 2021 la 44,4 % în 2022;
33.	solicită SEAE să continue să ia măsuri pentru a obține un echilibru de gen mai vizibil în cadrul organizației sale la toate nivelurile;
34.	apreciază că Comisia și ÎR/VP, ca răspuns la solicitările Parlamentului, a adoptat un Plan de acțiune pentru egalitatea de gen pentru perioada 2021-2025 ca măsură transversală pentru toate aspectele politicii externe, ca prim pas către o diplomație feministă autentică; apreciază că ambasadoarea UE pentru gen și diversitate continuă să promoveze cadrul politic al Uniunii privind femeile, pacea și securitatea și să garanteze participarea femeilor la toate dialogurile diplomatice și politice, salută lansarea Rețelei femeilor diplomat din UE între statele membre și SEAE pentru a promova valorile Uniunii privind diversitatea și egalitatea și pentru a sprijini egalitatea de gen în restul lumii;
35.	subliniază că GAP III impune ca, până în 2025, 85 % din noile acțiuni ale UE să contribuie la egalitatea de gen și la emanciparea femeilor și a fetelor, în timp ce SEAE trebuie să accelereze progresele către obiectivele GAP III, concentrându-se în mod semnificativ în activitatea sa zilnică asupra domeniilor-cheie de implicare ale GAP III, și anume încetarea violenței bazate pe gen, promovarea sănătății și a drepturilor sexuale și reproductive, a drepturilor economice și sociale și a capacitării, a participării egale și a poziției de lider;
36.	își exprimă îngrijorarea cu privire la situația pe plan mondial a drepturilor persoanelor LGBTIQ+ și respingerea în creștere a drepturilor femeilor, a egalității de gen și a sănătății sexuale și reproductive și a drepturilor aferente în țările în curs de dezvoltare; invită Comisia și SEAE să ia măsuri în legătură cu regresul recunoașterii și protecției acestor drepturi; subliniază că trebuie să se acorde prioritate sprijinului specific pentru organizațiile societății civile și comunitățile care promovează respectarea sănătății sexuale și reproductive și a drepturilor aferente, a drepturilor femeilor, a egalității de gen, a comunității LGBTIQ+ și a altor grupuri marginalizate, inclusiv măsuri consolidate pentru dezincriminarea homosexualității; reamintește că cel puțin 85 % din noile acțiuni din cadrul instrumentului IVCDCI-GE ar trebui să acorde prioritate egalității de gen, cel puțin 5 % fiind dedicate în mod specific drepturilor și emancipării femeilor și fetelor;
37.	salută faptul că toate statele membre sunt reprezentate în cadrul membrilor personalului SEAE; remarcă totuși că încă persistă unele dezechilibre, 25 de state membre fiind reprezentate în toate categoriile de personal, în timp ce din Luxemburg erau numai doi resortisanți (1 agent contractual și 1 expert național detașat), iar Malta nu avea niciun resortisant în categoria agenților contractuali; constată că Belgia este cel mai suprareprezentat stat membru, resortisanții săi reprezentând 12,7 % din personalul angajat de SEAE, inclusiv 15,4 % dintre funcționari; constată că, dintre cei 141 de ambasadori ai Uniunii, trei state membre nu au niciun ambasador (Ungaria, Luxemburg și Malta), iar Cipru și Slovenia au numai un resortisant, cu unul mai puțin decât în 2021, în timp ce statele membre cu cei mai mulți ambasadori sunt Franța cu 20, Spania cu 18, Italia cu 17, Germania cu 14 și Belgia cu 11, ceea ce înseamnă că aceste cinci țări dețin 80 din cele 141 de posturi, adică 57 %; observă cu satisfacție că acest procent este mai mic decât cel de anul trecut, când aceleași cinci țări dețineau 61 % dintre posturile de ambasadori; regretă, cu toate acestea, că numărul posturilor de ambasador deținute de statele membre care au aderat la UE în 2004 sau ulterior (UE13) a scăzut la 17 % în 2022, față de 18 % în 2021; cere SEAE să publice anual defalcarea pe gen și naționalitate a posturilor de conducere de nivel mediu și superior; își reiterează îngrijorarea cu privire la dezechilibrul geografic în cazul funcției de șef de delegație și solicită SEAE să continue să îmbunătățească echilibrul geografic pentru a avea o reprezentare adecvată a resortisanților din toate statele membre care să reflecte diversitatea lor, respectând în același timp competențele și meritele candidaților;
38.	salută faptul că SEAE promovează un mediu de lucru flexibil, digital și bazat pe încredere pentru a spori eficiența, a proteja sănătatea și starea de bine a personalului și a îmbunătăți echilibrul dintre viața profesională și cea privată; constată că, în 2022, conform normelor privind telemunca în cadrul SEAE, personalul din sediul central era autorizat să lucreze în regim de telemuncă maximum trei zile pe săptămână, în timp ce personalul din delegații era autorizat să lucreze în regim de telemuncă o zi pe săptămână; remarcă, de asemenea, că noile norme privind telemunca au intrat în vigoare în octombrie 2023 și că măsurile tranzitorii au inclus autorizarea a 10 zile de telemuncă din afara locului de muncă atât pentru personalul din sediul central, cât și pentru cel din delegații, perioadă care, de la caz la caz, poate fi prelungită pentru personalul cu situații familiale complexe; solicită SEAE să informeze Parlamentul cu privire la noile norme în materie de telemuncă și la modul în care acestea sunt evaluate atât de personal, cât și de conducere;
39.	remarcă cu regret că numărul membrilor personalului aflați în concediu medical de lungă durată, pentru o perioadă mai mare de 50 de zile, a crescut de la 91 de membri ai personalului în 2021 la 111 în 2022, echivalând cu o creștere de 22 %; observă, în același timp, că SEAE a pus în aplicare mai multe inițiative pentru a asigura sprijin și pentru a educa personalul cu privire la strategiile de evitare a sindromului de burnout, cum ar fi mandatarea directorilor să se asigure că alocarea sarcinilor este rezonabilă și că, în caz de burnout, se instituie îndrumări și aranjamente speciale privind programul de lucru pentru a facilita revenirea la locul de muncă; solicită SEAE să analizeze în continuare modul în care se poate preveni, pe cât posibil, îmbolnăvirea pe termen lung, inclusiv sindromul de burnout, și să ia măsurile necesare pentru a asigura bunăstarea personalului său;
40.	apreciază că, în cursul anului 2022, SEAE și-a intensificat eforturile și a lansat o serie de inițiative de informare despre hărțuire, printre care o „Săptămână de sensibilizare împotriva hărțuirii” în octombrie 2022 și a adoptat noi „Principii de comportament profesional în cadrul SEAE”; constată că, în cursul anului 2022, au fost depuse două cereri de asistență în legătură cu hărțuirea, una fiind închisă în 2022 și cealaltă în 2023, ambele fără sancțiuni; constată că alte trei cereri din 2021 și una din 2020 au fost închise în cursul anilor 2022 și 2023; remarcă, de asemenea, că cererea de servicii de mediere ale SEAE a crescut în cursul anului 2022, ajungând la 218 cazuri de mediere și la 19 cazuri de consiliere confidențială; solicită ca Parlamentul să fie ținut la curent cu evoluția numărului de cazuri de hărțuire și dacă se impun sancțiuni în vreunul dintre acestea;
41.	observă că SEAE nu cunoaște numărul exact de membri ai personalului cu dizabilități, dar că răspunsurile la un sondaj anonim din 2021 au indicat că 24 din 1 075 de respondenți au declarat o dizabilitate și 23 au declarat o dizabilitate pe termen scurt sau temporar; apreciază că delegațiile Uniunii au elaborat „fișe informative privind accesibilitatea” care oferă informații despre caracterul adecvat al sediilor delegațiilor și nivelul de accesibilitate al acestora, pentru a se asigura că personalul cu dizabilități dispune de informații relevante înainte de a depune o cerere de detașare;
42.	apreciază că SEAE continuă să angajeze un număr relativ mare de stagiari, oferind 63 de stagii în cadrul programului „Cartea albastră”, patru stagii de scurtă durată la sediul central și 365 de stagii în 102 delegații; constată că un stagiu de scurtă durată la sediul central și 22 de stagii în delegații nu au fost finanțate și au fost efectuate de studenți cărora li s-a cerut să efectueze un stagiu ca parte a studiilor lor în schimbul unor credite academice; salută faptul că, la fel ca în cazul personalului, stagiarii au beneficiat de formule de lucru hibride, în conformitate cu orientările emise de directorul general pentru gestionarea resurselor; își reiterează apelul adresat tuturor instituțiilor de a se asigura că toți stagiarii primesc o remunerație rezonabilă din partea instituției;
43.	solicită instituirea unei structuri permanente și a resurselor necesare pentru Academia diplomatică europeană, care să poată contribui la dezvoltarea deplină a unei diplomații autonome a UE printr-o diplomație comună bazată pe perspectiva UE; consideră că, în viitor, această academie ar trebui să includă un sistem de selecție, recrutare și formare a europenilor care au absolvit învățământul superior și nu sunt diplomați ai statelor membre; subliniază necesitatea de a explora și de a decide cu privire la modalitățile de acces la SEAE pentru absolvenții acestei academii;
Cadrul etic și transparența
44.	apreciază că SEAE continuă să ofere cursuri de formare în domeniul eticii în cadrul sesiunilor de bun venit pentru noii veniți și al seminarelor premergătoare detașării pentru ambasadorii și șefii de administrație ai Uniunii; solicită SEAE să ofere sesiuni de formare obligatorii pentru a se asigura că tuturor membrilor personalului li se reamintesc principii importante, cum ar fi etica, transparența, conflictele de interese și combaterea fraudei;
45.	regretă că un număr limitat de cazuri de fraudă legate de deturnarea fondurilor Uniunii de către membrii personalului din cadrul delegației Uniunii au fost investigate de OLAF în cursul anului 2022 și că unele sunt încă în desfășurare; subliniază că OLAF trebuie să își încheie investigațiile înainte de a se putea trage concluzii, dar, în același timp, încurajează SEAE să ia toate măsurile necesare pentru a da curs rapid eventualelor critici din partea OLAF;
46.	observă că, în 2022, SEAE a gestionat 16 cereri din partea Ombudsmanului, dintre care 11 cazuri au vizat proceduri administrative și cinci cazuri au vizat accesul la documente; constată că 13 dintre cele 16 anchete au fost încheiate în 2022 și că, în 11 cazuri, nu s-a constatat nicio administrare defectuoasă, în timp ce în celelalte 2 cazuri s-a constatat o administrare defectuoasă și o administrare defectuoasă parțială; apreciază că SEAE se străduiește să pună în aplicare în proporție de 100 % sugestiile sau recomandările formulate de Ombudsman;
47.	salută faptul că, în octombrie 2022, SEAE a adoptat documentul „Principiile de comportament profesional în cadrul SEAE”, care rezumă comportamentul profesional așteptat de la membrii personalului, și prevede că aceștia trebuie să declare orice conflict de interese care ar putea apărea în exercitarea atribuțiilor lor, trimițând un formular echipei de etică a SEAE; observă că SEAE continuă să reflecteze asupra unor posibile actualizări ale cadrului etic al SEAE; solicită ca Parlamentul să fie ținut la curent cu toate evoluțiile în această privință;
48.	subliniază că, deși SEAE nu este o instituție în sensul articolului 13 din TUE și nu are un rol direct în legislația Uniunii, acesta are totuși un rol important legat de legislația Uniunii în ceea ce privește deciziile referitoare la sancțiuni și la negocierea acordurilor comerciale internaționale, care au un impact normativ considerabil; constată că ar fi foarte relevant ca SEAE să adere la Registrul de transparență al Uniunii, pe baza unui acord privind nivelul serviciilor; invită SEAE să publice toate reuniunile cu organizațiile de lobby de toate tipurile, inclusiv cele ale șefilor delegațiilor Uniunii, pentru a îmbunătăți transparența;
49.	constată că, în 2022, SEAE a primit patru declarații de conflicte de interese și că acestea au fost tratate profesionist și individual; remarcă faptul că SEAE nu și-a dat acordul pentru o activitate externă și prin eliberarea unui angajat de îndatoriri în legătură cu anumite aspecte, cu finanțarea sau gestionarea unor proiecte ale angajatorului său anterior;
50.	observă că, în 2022, SEAE a primit trei notificări privind intenția de angajare în cadrul unei companii private din 15 notificări privind activitățile după părăsirea serviciului; remarcă cu satisfacție că unui funcționar definitiv i s-a impus o perioadă de incompatibilitate de doi ani pentru o activitate de consultant în cadrul unui cabinet de avocatură;
51.	invită SEAE să controleze posturile ocupate de foști membri ai personalului de conducere și șefi de delegații, având în vedere rolul lor politic sensibil; invită SEAE să analizeze în mod sistematic tranzițiile potențial problematice către sectorul privat sau către organizații din țări terțe și să controleze în continuare posturile ocupate de foști înalți funcționari până la sfârșitul perioadei obligatorii de existență a stării de incompatibilitate, deoarece situațiile de conflicte de interese lăsate nesoluționate pot compromite aplicarea unor standarde etice înalte în întreaga administrație a Uniunii;
52.	observă cu satisfacție că SEAE a adoptat o nouă strategie antifraudă în 2023, care este în curs de punere în aplicare; solicită să fie informat cu privire la punerea în aplicare și va reveni asupra acestei chestiuni în cadrul procedurii de descărcare de gestiune pentru anul 2023; remarcă, în același timp, că SEAE, împreună cu Comisia, oferă deja cursuri de formare privind frauda și că acestea fac parte, obligatoriu, din formarea înainte de detașare;
53.	costată că, în cadrul SEAE, este în curs un proces de reflecție privind adoptarea unor dispoziții de punere în aplicare de sine stătătoare referitoare la activitățile și misiunile în afara serviciului; solicită ca Parlamentul să fie informat cu privire la orice rezultat și reamintește importanța unui astfel de cadru pentru a proteja imaginea și reputația Uniunii, în special în cazul șefilor de delegații;
54.	observă că SEAE nu a primit niciun caz de avertizare în interes public și că SEAE aplică orientările Comisiei privind avertizarea în interes public; încurajează totuși SEAE să adopte propria politică adaptată la caracteristicile specifice ale SEAE în ceea ce privește această chestiune importantă și să stabilească un canal sigur pentru potențialii avertizori;
Digitalizarea, securitatea cibernetică și protecția datelor
55.	constată că SEAE dispune de propriul său centru de operațiuni de securitate, care se ocupă de gestionarea incidentelor și care se află la sediul central: atrage atenția că, în 2022, au fost confirmate 129 de atacuri cibernetice asupra SEAE și că SEAE este o țintă foarte probabilă pentru actorii cu resurse uriașe care doresc să creeze dificultăți instituțiilor Uniunii, în special pentru actorii sponsorizați de state străine; regretă că un incident de securitate major care a avut loc în 2022 din cauza complexității sale nu a fost identificat decât în 2023; salută faptul că nu a fost compromisă nicio informație confidențială; solicită SEAE să continue să se concentreze în mod deosebit pe securitatea cibernetică și pe amenințările hibride și să colaboreze cu alte instituții ale Uniunii și cu statele membre pentru a identifica astfel de amenințări și a proteja cât mai bine posibil infrastructura Uniunii; subliniază că informarea în domeniul cibernetic și un program sistematic de formare pentru întregul personal, inclusiv pentru conducere, reprezintă elemente-cheie ale unui cadru eficace de securitate cibernetică;
56.	observă cu satisfacție că AEPD nu a lansat sau finalizat nicio anchetă sau investigație care să vizeze în mod concret SEAE în 2022; salută decizia SEAE de a nu utiliza Microsoft 365 din motive de securitate, ci de a continua să utilizeze aplicațiile de cloud interne găzduite în Europa;
57.	remarcă, în continuare, cu satisfacție, că SEAE a adoptat o politică de găzduire și menține un registru central al tuturor sistemelor de informații și serviciilor tehnice legate de aplicațiile și serviciile comerciale; observă, de asemenea, că, în cazul sistemelor informatice găzduite la fața locului, atât sistemul, cât și datele sale se află pe servere deținute și controlate direct de SEAE și că responsabilul cu protecția datelor se asigură că există controale riguroase în materie de protecție a datelor; apreciază că sistemele de informații găzduite în cloud conțin clauze de protecție a datelor pe baza recomandărilor comune ale AEPD și ale Comisiei;
58.	observă că politica SEAE privind sursele deschise pentru soluțiile digitale presupune că sursele deschise reprezintă o soluție viabilă dacă, în urma unei evaluări, toate instrumentele și aplicațiile sunt considerate egale; constată că SEAE utilizează o serie de produse cu sursă deschisă pentru a-și păstra pe deplin proprietatea și controlul asupra datelor sale;
59.	subliniază că, înainte de creșterea provocărilor geopolitice și a crizelor la nivel mondial, UE trebuie să se poată baza pe informațiile directe necesare cu privire la problemele globale care apar în afara frontierelor sale; solicită, în acest sens, să se întărească INTCEN UE, Centrul de răspuns în caz de criză al SEAE și SatCen prin creșterea resurselor sale umane și financiare, precum și a capacităților sale;
Clădirile și securitatea
60.	observă că SEAE ocupă și gestionează un portofoliu de clădiri foarte complex, care cuprinde sediul central al SEAE din Bruxelles și un număr mare de birouri și reședințe pentru ambasadori în întreaga lume; constată că, la începutul anului 2022, SEAE din Bruxelles a preluat de la Comisie un spațiu imobiliar de 8 334 m2, care fusese ocupat anterior de EPSO;
61.	apreciază că, în 2022, SEAE deținea aproximativ 58 000 m2 de spații de birouri și aproximativ 20 % dintre cele 153 de reședințe ale ambasadorilor; observă că SEAE estimează că economiile totale provenite din deținerea în proprietate a acestor clădiri sunt de aproximativ 20 de milioane EUR pe an; apreciază în mod deosebit că SEAE a elaborat un cadru de politică pentru o strategie de achiziții, care a fost prezentată autorității bugetare în 2023;
62.	constată că, începând din 2020, SEAE își dezvoltă politica de gestionare a birourilor în direcția unor concepte de birouri colaborative și flexibile, atât la sediul central, cât și în delegații; solicită ca această dezvoltare să se facă în strânsă cooperare cu personalul pentru a se asigura că preocupările și punctele de vedere legitime sunt luate în considerare;
63.	apreciază că SEAE se concentrează pe asigurarea accesibilității clădirilor sale pentru persoanele cu dizabilități și cu mobilitate redusă; observă că clădirea din Bruxelles îndeplinește deja aceste cerințe și salută faptul că, în cazul delegațiilor Uniunii, procedurile de selecție ale SEAE au în vedere construcția fără bariere ca un criteriu de selecție esențial pentru noile clădiri de birouri;
64.	constată că principalele cheltuieli suplimentare pentru securitate în delegațiile Uniunii au apărut ca urmare a revenirii SEAE la Kabul, fiind singura misiune europeană din Kabul după preluarea puterii de către talibani, a deteriorării situației de securitate în țări și zone precum Ucraina și Sahel și a necesității de a dispune de mai multe echipamente de securitate în delegații; observă că aceste cheltuieli au fost acoperite prin amânarea altor cheltuieli;
Mediul și sustenabilitatea
65.	salută faptul că, în aprilie 2022, SEAE a semnat un contract-cadru pentru a contribui la pregătirea unui sistem de management de mediu și audit (EMAS) pentru sediul central al SEAE și pentru delegații, acceptând în același timp că, în multe delegații, va trebui să se aplice un sistem de management de mediu (EMS) mai simplu din cauza limitărilor locale; solicită ca Parlamentul să fie informat cu privire la rezultatele implementării acestor sisteme atât la sediul central, cât și în delegații;
66.	apreciază că atât sediul central al SEAE, cât și 20 de clădiri ale delegațiilor au fost echipate cu panouri fotovoltaice până la sfârșitul anului 2022 și că trei delegații au fost echipate cu astfel de panouri în cursul anului; încurajează SEAE să continue să instaleze panouri fotovoltaice în toate clădirile sale, dat fiind că aceasta îmbunătățește amprenta de mediu a unei delegații, economisește emisii, energie și bani, reduce dependența de generatoare și combustibil și demonstrează totodată că SEAE conduce prin puterea exemplului în sprijinul „Pactului verde”;
67.	apreciază că, în 2022, SEAE a elaborat primul său plan de navetă cu obiectivul de a crește ponderea membrilor personalului care se deplasează la locul de muncă prin mijloace sustenabile, că numărul locurilor de parcare pentru biciclete din clădirea principală a SEAE s-a dublat și că SEAE continuă să ramburseze jumătate din costurile cu transportul public în Bruxelles pentru membrii personalului care nu solicită o legitimație de parcare pentru mașină;
68.	regretă că acordurile de coamplasare nu includ în prezent clauze legate de sustenabilitate; observă că, dacă, în viitor, aceste acorduri ar asigura, de asemenea, un element explicit privind respectarea anumitor standarde și obiective de mediu, aceasta ar constitui un semnal puternic privind angajamentul SEAE față de durabilitatea mediului; invită SEAE să analizeze opțiunile fezabile și să încurajeze actualizările în materie de eficiență energetică și în delegațiile care funcționează în regim de coamplasare;
69.	reamintește că efectele directe și indirecte ale schimbărilor climatice subminează pacea și securitatea la nivel mondial, adâncind în același timp vulnerabilitățile și inegalitățile existente, și prezintă riscuri pentru drepturile omului; îndeamnă Comisia și SEAE să conceapă și să desfășoare o diplomație puternică a UE în domeniul climei, în scopul de a promova cooperarea internațională în vederea obiectivelor Acordului de la Paris, de a întări dimensiunea externă a noului Pact verde și de a sprijini obiectivele ambițioase de reducere a emisiilor de CO2 în țările terțe;
Cooperare interinstituțională
70.	apreciază că SEAE a convenit cu Parlamentul asupra a două acorduri privind nivelul serviciilor în cursul anului 2022, primul privind detașarea de funcționari ai Parlamentului la un număr inițial de trei delegații (Organizația Națiunilor Unite la New York, Uniunea Africană în Etiopia și ASEAN la Jakarta), unde personalul detașat se va integra în subsecția Afaceri parlamentare a secțiilor politice ale delegațiilor, iar cel de-al doilea privind personalul Parlamentului la birourile de legătură de la Londra și Washington;
71.	constată că procesul de înlocuire a acordului interinstituțional din 2002 dintre Parlament și Consiliu privind accesul Parlamentului la informații clasificate în domeniul politicii externe și de securitate comună (PESC) continuă într-un ritm foarte lent și pare să fi avut loc doar o singură reuniune tehnică în cursul anului 2022 și una în 2023;
72.	salută faptul că SEAE declară că cooperează excelent cu OLAF, EPPO și Curtea și că există reuniuni și schimburi de informații regulate între aceste instituții; apreciază, de asemenea, că SEAE negociază acorduri de lucru specifice între SEAE și EPPO și solicită ca Parlamentul să fie ținut la curent cu orice progres înregistrat în cadrul acestor negocieri;
73.	invită SEAE să pună accentul pe normele privind achizițiile publice atunci când negociază acorduri de lucru specifice cu EPPO, deoarece anumite proceduri ar putea implica informații extrem de sensibile și chiar legate de securitate;
74.	apreciază că SEAE cooperează în mod activ cu AEPD prin intermediul responsabilului său cu protecția datelor, inclusiv prin participarea la mese rotunde, la reuniuni pentru definirea obiectivelor viitoare ale rețelei de RPD și prin contribuția la Grupul de lucru privind transferurile internaționale;
75.	apreciază că SEAE cooperează îndeaproape cu Ombudsmanul și că Ombudsmanul este acum invitat sistematic la seminarele organizate de SEAE înainte de detașare pentru a-și prezenta activitatea în vederea informării cu privire la principiile de bună conduită administrativă;
Comunicare
76.	constată că SEAE a avut un buget total de 15,352 milioane EUR pentru activitățile de comunicare publică și de promovare și că activitățile de comunicare publică s-au intensificat semnificativ ca urmare a războiului de agresiune al Rusiei împotriva Ucrainei;
77.	apreciază că SEAE a adoptat măsuri pentru a asigura o îmbunătățire a utilizării platformelor de comunicare socială la nivel organizațional, inclusiv pentru a se asigura că o astfel de utilizare respectă normele de securitate informatică și de protecție a datelor, pentru a actualiza orientările și pentru a suspenda reclamele plătite pe contul organizațional; observă, de asemenea, că s-au emis orientări privind utilizarea privată a platformelor de comunicare socială;
78.	apreciază că SEAE s-a alăturat proiectului-pilot privind platformele de comunicare socială cu sursă deschisă, EU Voice al AEPD, și îl încurajează să se alăture, de asemenea, platformei EU Video, ținând seama de evoluția popularității sale; apreciază, de asemenea, că SEAE cooperează cu alte instituții ale Uniunii pentru a face schimb de experiență și de bune practici;
79.	constată că, în 2022, bugetul pentru combaterea acțiunilor străine de manipulare a informațiilor și a ingerințelor străine (FIMI), inclusiv a activităților de dezinformare, s-a ridicat la 7,150 milioane EUR în total; apreciază în mod deosebit că SEAE a investit în mod semnificativ în dezvoltarea și consolidarea rezilienței pentru a combate dezinformarea și ingerințele externe în afacerile UE; subliniază că SEAE este principala instituție a Uniunii responsabilă de combaterea interferențelor străine;
80.	observă că grupul operativ East Stratcom și-a intensificat eforturile de demascare a campaniilor de dezinformare ale Kremlinului în urma războiului de agresiune al Rusiei împotriva Ucrainei și că grupul operativ a colaborat îndeaproape cu mass-media independentă și cu partenerii independenți din societatea civilă din țările parteneriatului estic pentru a contracara FIMI și că anumite conținuturi de pe site-ul EUvsDisinfo a fost tradus în mai multe limbi, inclusiv în unele limbi oficiale ale Uniunii, precum și în ucraineană, georgiană, armeană, azeră, rusă și chineză;
81.	solicită delegațiilor Uniunii din vecinătatea noastră și din țările din Balcanii de Vest să își sporească implicarea pentru sprijini o politică de comunicare mai activă și mai eficace cu privire la perspectiva europeană și a oferi cea mai bună asistență țărilor angajate în reforme pro-democratice și pro-europene; invită delegațiile Uniunii să aplice o abordare mai credibilă și mai bazată pe merite, întemeiată pe criteriile de la Copenhaga, mai cu seamă în ceea ce privește statul de drept, democrația și protecția drepturilor omului, în special având în vedere progresele limitate înregistrate de unele țări în Balcanii de Vest;
82.	invită delegațiile Uniunii să consolideze sprijinul acordat actorilor democratici veritabili și societății civile din Balcanii de Vest, precum și să denunțe cu fermitate și în mod public acțiunile actorilor iliberali și nedemocratici care contravin interesului Uniunii și să se asigure că punerea în aplicare a finanțării IPA III este în conformitate cu obiectivele UE;
83.	încurajează în continuare delegațiile Uniunii să promoveze și să colaboreze cu actorii locali, cu organizațiile societății civile și cu partenerii sociali din țările terțe pentru a stimula dialogul social și dialogul privind statul de drept, drepturile fundamentale și combaterea corupției, precum și să demaște campaniile de dezinformare orchestrate de actori statali străini care amenință valorile democratice; solicită delegațiilor Uniunii să ofere sprijin logistic și tehnologic apărătorilor drepturilor omului și ai popoarelor indigene, în special femeilor; invită delegațiile Uniunii să își continue eforturile coordonate pentru a mări vizibilitatea proiectelor finanțate de Uniune, în special în țările candidate; invită delegațiile Uniunii să respecte standarde înalte de responsabilitate și transparență atunci când colaborează cu partenerii regionali; solicită delegațiilor Uniunii să se asigure că fondurile Uniunii alocate în țări terțe sunt utilizate în mod eficace, eficient și în conformitate cu valorile, politicile și normele financiare ale UE consacrate, printre altele, în Regulamentul financiar, care prevede că transparența este unul dintre principiile sale bugetare directoare; solicită să se acorde o atenție deosebită evitării obstacolelor birocratice inutile și să se sprijine beneficiarii pentru a preveni erorile care afectează rata de eroare; invită SEAE să consolideze delegațiile Uniunii în țările Parteneriatului estic; subliniază că este necesar să se sprijine țările Parteneriatului estic care suferă de pe urma agresiunii militare a Rusiei asupra Ucrainei și ca politicile Uniunii să fie comunicate mai eficient cetățenilor lor;
84.	solicită SEAE și delegațiilor Uniunii să monitorizeze îndeaproape situația democrației în diferitele țări și să ofere sprijin logistic și tehnologic apărătorilor drepturilor omului și ai popoarelor indigene, în special femeilor;
Războiul de agresiune al Rusiei împotriva Ucrainei și situația din Gaza
85.	constată că războiul de agresiune al Rusiei împotriva Ucrainei a avut un impact foarte puternic asupra bugetului SEAE prin creșterea inflației, inclusiv în multe părți ale lumii unde SEAE își desfășoară majoritatea operațiunilor; o astfel de inflație a avut, de asemenea, un impact asupra creșterii cheltuielilor pentru echipamente de securitate și TIC;
86.	observă că delegația din Ucraina este constituită din 108 membri ai personalului, dintre care aproximativ 60 % erau personal local și 40 % expatriați înainte de invazie și că personalului neesențial i s-a cerut să plece cu o săptămână înainte de declanșarea invaziei; observă, de asemenea, că delegația Uniunii în Rusia avea, în ianuarie, 25 de angajați expatriați și 36 de angajați locali, precum și doi membri ai personalului de la BEI și că Rusia a expulzat, în aprilie 2022, 18 membri ai delegației după ce 19 membri ai misiunii permanente a Rusiei pe lângă UE la Bruxelles au fost declarați personae non gratae;
87.	subliniază că Uniunea are nevoie să continue dezvoltarea unui serviciu extern robust și rezilient, cu o conducere politică clară, pentru a face față provocărilor actuale și a asigura coerența politicii externe a Uniunii; ia act, în această privință, de rolul esențial al SEAE și, în special, al delegațiilor sale în contextul impactului geopolitic al agresiunii Rusiei împotriva Ucrainei și al nevoii rezultate de a sprijini țările partenere din întreaga lume și de a consolida alianțele mondiale; subliniază importanța angajamentului politic puternic și constant și a efectului de pârghie la nivel bilateral și în diplomația publică și culturală pentru a promova valorile, principiile și interesele Uniunii, precum și în comunicările strategice pentru a combate dezinformarea; solicită introducerea unei utilizări mai eficiente a resurselor disponibile pentru a evita periclitarea eficacității Uniunii pe scena internațională; invită SEAE să își continue eforturile de a-și moderniza abordările și de a investi în noi competențe și capacități, mărind în același timp eficiența din punctul de vedere al costurilor;
88.	este extrem de îngrijorat de colaborarea continuă a prim-ministrului ungar Viktor Orban cu președintele rus, în pofida sancțiunilor Uniunii și a unui mandat de arestare al Curții Penale Internaționale pentru crime de război împotriva acestuia din urmă, având în vedere războiul de agresiune în curs al Rusiei împotriva Ucrainei; subliniază că, în temeiul articolului 24 alineatul (3) din TUE, statele membre au obligația de a sprijini în mod activ și fără rezerve politica externă și de securitate a Uniunii, într-un spirit de loialitate și solidaritate reciprocă, și se abțin de la acțiuni contrare interesului Uniunii; reamintește ÎR/VP obligația sa de a asigura respectarea de către statele membre a principiilor prevăzute la acest articol și îl invită, în acest context, să informeze Parlamentul cu privire la examinarea politicii prim-ministrului ungar față de Rusia și la respectarea acestui articol din tratat, precum și cu privire la orice eventuală acțiune pe care a întreprins-o;
89.	condamnă ferm utilizarea violenței sexuale și bazate pe gen ca armă de război în Ucraina, clasificând-o drept crimă de război; subliniază numărul tot mai mare de rapoarte privind traficul de persoane, violența sexuală, exploatarea, violurile și abuzurile cu care se confruntă femeile și copiii care fug din Ucraina în Europa; invită statele membre să abordeze nevoile specifice ale femeilor și fetelor în centrele de primire, asigurând disponibilitatea imediată a serviciilor furnizate în caz de violență de gen; îndeamnă Uniunea și țările gazdă și de tranzit să garanteze accesul la servicii privind sănătatea sexuală și reproductivă și drepturile aferente; invită Uniunea și statele sale membre să sprijine organizațiile care oferă servicii și adăpost supraviețuitoarelor violenței de gen din rândul femeilor și fetelor refugiate;
90.	regretă profund toate actele de violență sexuală legate de conflicte; subliniază că această formă specifică de violență și tortură sexuală brutală împotriva femeilor este utilizată în mod sistematic în război pentru a teroriza și umili populația; în acest context, regretă profund suferința devastatoare a femeilor în timpul atacurilor Hamas din 7 octombrie 2023, în care Hamas a comis violuri și alte forme de tortură sexuală cumplită împotriva femeilor, adolescentelor și fetelor de naționalitate israeliană și de altă naționalitate, potrivit unui raport de misiune al ONU și unui raport al Asociației centrelor de criză pentru viol din Israel; regretă că SEAE și Comisia nu și-au asumat rolul de lider și au reacționat târziu la aceste atacuri crude; solicită insistent SEAE să elaboreze o strategie globală mai bună pentru a preveni aceste tipuri de atacuri, să ofere sprijin femeilor care trăiesc în zone de risc și de conflict și să continue să condamne public orice tip de violență și tortură sexuală;
[bookmark: _GoBack]91.	salută faptul că ÎR/VP a convocat un Consiliu extraordinar pentru afaceri externe la 10 octombrie 2023, la scurt timp după oribilul atac terorist al Hamas asupra Israelului; remarcă, de asemenea, că, în cadrul reuniunii sale extraordinare din 17 octombrie 2023, Consiliul European a stabilit o poziție comună cu privire la situația din Israel și Palestina, inclusiv un plan de acțiune cu mai multe direcții de lucru; este extrem de preocupat de speculațiile potrivit cărora banii contribuabililor din Uniune ar putea fi utilizați de Hamas, în loc să aducă beneficii populației civile palestiniene și, prin urmare, constată cu satisfacție că evaluarea asistenței acordate Palestinei de către Uniune, finalizată în noiembrie 2023[footnoteRef:7], a arătat că până în prezent nu s-a găsit nicio dovadă că banii au fost deturnați în scopuri nedorite; este preocupat de acuzațiile grave ale Israelului potrivit cărora e posibil ca 12 angajați ai UNRWA să fi fost implicați în acte de terorism; ia act de faptul că UNRWA a reziliat imediat contractele acestor persoane, a deschis o anchetă a ONU și a numit un grup independent de evaluare; constată că SEAE monitorizează constant situația pentru a preveni utilizarea abuzivă a fondurilor Uniunii de către organizații teroriste precum Hamas; ia act de faptul că evaluarea a mai arătat că Comisia aplică controale ex ante și ex post adecvate și că garanțiile existente sunt eficiente; reamintește rolul de neînlocuit al Agenției în răspunsul umanitar din Gaza și asigurarea furnizării neîntrerupte de servicii vitale pentru refugiații palestinieni vulnerabili din Orientul Mijlociu; solicită SEAE să informeze Parlamentul cu privire la schimbările intervenite în cooperarea dintre SEAE și Autoritatea Palestiniană pentru a împiedica teroriștii să opereze de pe teritoriul aflat sub responsabilitatea Autorității Palestiniene; [7:  	Comunicare către Comisie „Revizuirea asistenței financiare în curs pentru Palestina”, C(2023)8300 final.] 

92.	recunoaște că războiul de agresiune al Rusiei împotriva Ucrainei și situația din Gaza impun o sarcină financiară statelor membre, cetățenilor europeni și funcționării instituțiilor europene; subliniază că este important să se revizuiască resursele financiare alocate Ucrainei și Fâșiei Gaza pentru a asigura transparența și responsabilitatea în utilizarea acestor fonduri.

